LIETUVOS KALĖJIMŲ TARNYBOS

DIREKTORIUS

ĮSAKYMAS

DĖL LIETUVOS KALĖJIMŲ TARNYBOS depozitinių lėšų KASOS DARBO ORGANIZAVIMO IR OPERACIJŲ TVARKOS APRAŠO PATVIRTINIMO

2025 m. vasario 13 d. Nr. V-140

Vilnius

Vadovaudamasis Lietuvos kalėjimų tarnybos nuostatų, patvirtintų Lietuvos Respublikos teisingumo ministro 2022 m. rugsėjo 7 d. įsakymu Nr. 1R-303 „Dėl Kalėjimų departamentui prie Lietuvos Respublikos teisingumo ministerijos pavaldžių biudžetinių įstaigų reorganizavimo“, 23.5 papunkčiu bei siekdamas Lietuvos kalėjimų tarnyboje (toliau – LKT) užtikrinti tinkamą depozitinių lėšų kasos darbo organizavimą, operacijų atlikimą, suimtųjų (nuteistųjų) asmeninių piniginių lėšų, asmeninių vertingų daiktų, laikomų LKT kalėjimų kasose, apskaitos tvarkymą bei dokumentų įforminimą:

1.	Tvirtinu Lietuvos kalėjimų tarnybos depozitinių lėšų kasos darbo organizavimo ir operacijų tvarkos aprašą (toliau – aprašas) (pridedama).

2.	Pripažįstu netekusiu galios Kalėjimų departamento prie Lietuvos Respublikos teisingumo ministerijos direktoriaus 2021 m. gruodžio 30 d. įsakymą Nr. V-411 „Dėl Suimtųjų (nuteistųjų) asmeninių vertingų daiktų ir pinigų paėmimo tvarkos aprašo patvirtinimo“.

3.	Nustatau, kad šio įsakymo 1 punktu patvirtinto aprašo 15 ir 16 punktų nuostatos įsigalioja nuo 2025 m. rugsėjo 1 d.

4.	Pavedu:

4.1.	Komunikacijos ir tarptautinio bendradarbiavimo skyriui šį įsakymą paskelbti LKT interneto svetainėje;

4.2.	Finansų skyriaus vedėjui šio įsakymo 1 punktu patvirtinto aprašo vykdymo kontrolę;

4.3.	Dokumentų valdymo skyriui:

4.3.1.	šį įsakymą teisės aktų nustatyta tvarka paskelbti Teisės aktų registre;

4.3.2.	su įsakymu supažindinti LKT darbuotojus;

4.4.	kancleriui – šio įsakymo kontrolę.

Direktorius	Mindaugas Kairys

PATVIRTINTA

Lietuvos kalėjimų tarnybos direktoriaus

2025 m. vasario 13 d. įsakymu Nr. V-140

LIETUVOS KALĖJIMŲ TARNYBOS DEPOZITINIŲ LĖŠŲ KASOS DARBO ORGANIZAVIMO IR OPERACIJŲ TVARKOS APRAŠAS

I SKYRIUS

BENDROSIOS NUOSTATOS

1.	Depozitinių lėšų kasos darbo organizavimo ir operacijų tvarkos aprašas (toliau – Aprašas) nustato Lietuvos kalėjimų tarnybos (toliau – LKT) kalėjimų (toliau – kalėjimų) depozitinių lėšų kasos darbo organizavimo, operacijų atlikimo, suimtųjų (nuteistųjų) asmeninių piniginių lėšų, asmeninių vertingų daiktų, laikomų LKT kalėjimų kasose, apskaitą, dokumentų įforminimą, vertingų daiktų laikymo sąlygas bei piniginių ir vertingų daiktų inventorizacijos atlikimą.

2.	Apraše vartojamos sąvokos ir santrumpos:

2.1.	Apskaitos tvarkytojas – Nacionalinis bendrųjų funkcijų centras – įstaiga, tvarkanti LKT finansinę apskaitą;

2.2.	Aktas – Asmeninių vertingų daiktų ir pinigų paėmimo aktas, sudaromas dviem egzemplioriais po vieną nuteistajam (suimtajam) ir atsakingam asmeniui (1 priedas);

2.3.	AS – LKT naudojama apskaitos finansinė programa, skirta suimtųjų (nuteistųjų) asmeninių piniginių lėšų apskaitai tvarkyti ir (arba) ataskaitoms rengti;

2.4.	Atsakingas asmuo – vadovo ar jo įgalioto asmens įsakymu paskirtas Finansų skyriaus darbuotojas, atliekantis grynųjų pinigų operacijas;

2.5.	DVS – Dokumentų valdymo sistema;

2.6.	FS – Finansų skyrius;

2.7.	FS patarėjas – patarėjas pagal priskirtas veiklos sritis (suimtųjų (nuteistųjų) asmeninių piniginių lėšų apskaitos, kasos, banko apskaitos tvarkymas);

2.8.	Grynieji pinigai – suimtųjų (nuteistųjų) banknotai ir monetos (bendroji Europos Sąjungos valiuta – euras), kurie yra apyvartoje kaip atsiskaitymo priemonė;

2.9.	Kasa – vieta, kurioje atliekamos LKT kasos operacijos, laikomi grynieji pinigai ir saugomi vertingi daiktai;

2.10.	Kasos knyga – finansinės apskaitos registras, kuriame registruojami kasos pajamų ir kasos išlaidų orderiai;

2.11.	Komisija – Depozitinių lėšų kasos inventorizacijos komisija, kuri atlieka piniginių lėšų ir vertingų daiktų inventorizacijas;

2.12.	Kasos pajamų orderis (toliau – KPO) – finansinės apskaitos dokumentas, kuriuo įforminamas grynųjų pinigų gavimas į įstaigos kasą (2 priedas);

2.13.	Kasos išlaidų orderis (toliau – KIO) –– finansinės apskaitos dokumentas, kuriuo įforminamas grynųjų pinigų išmokėjimas iš įstaigos Kasos (3 priedas);

2.14.	Kalėjimas – Pravieniškių 1 – asis, Pravieniškių 2 – asis, Alytaus, Marijampolės, Šiaulių, Panevėžio, Kauno ir Vilniaus kalėjimai;

2.15.	Laikinas saugojimas – terminas, kuriam suimtasis (nuteistasis) perduoda LKT saugoti vertingus daiktus. Nuteistojo daiktai saugomi ne ilgiau kaip 1 (vieną) mėnesį pasibaigus bausmės atlikimo terminui arba kitą darbo dieną po mirties. Suimtojo daiktai saugomi neilgiau kaip 1 (vieną) mėnesį pasibaigus suėmimo vykdymo terminui;

2.16.	NFP – kalėjimo Bendrasis nuteistųjų (suimtųjų) finansinių pažymų registras;

2.17.	Perdavimo aktas – Vertingų daiktų perdavimo aktas (6 priedas);

2.18.	Pinigų gavėjas – suimtasis (nuteistasis) arba suimtojo (nuteistojo) prašyme (5 priedas) nurodytas artimas asmuo arba kitas asmuo, įgalioto Resocializacijos skyriaus kontaktinio pareigūno leidimu;

2.19.	RS – Resocializacijos skyrius;

2.20.	Vertingų daiktų saugojimas – terminas, pasibaigus laikinam saugojimui, įtraukiant į apskaitą kaip priimtą saugoti turtą;

2.21.	SMS – Skaitmeninio monitoringo skyrius;

2.22.	SVS – Saugumo valdymo skyrius;

2.23.	Vadovas – LKT direktorius ar jį pavaduojantis asmuo;

2.24.	Vertingi daiktai – asmens kratos metu iš suimtųjų (nuteistųjų) pagal Aktą paimti daiktai, kuriame nurodyti daiktų požymiai (pvz. auksinės spalvos metalo grandinėlė, sidabro spalvos žiedas su raudonos spalvos akmeniu ar panašiai), grynieji pinigai, užsienio valiuta ir banko mokėjimo kortelės;

2.25.	Užsienio valiuta – banknotai ir monetos, kurių dabar nėra apyvartoje, tačiau juos galima iškeisti finansų įstaigose ar centriniuose bankuose į banknotus ir monetas, kurios Lietuvos Respublikoje yra apyvartoje kaip atsiskaitymo priemonė;

2.26.	kitos Apraše vartojamos sąvokos suprantamos taip, kaip jos apibrėžiamos Lietuvos Respublikos finansinės apskaitos įstatyme ir kituose teisės aktuose, reglamentuojančiuose finansinės apskaitos organizavimą ir tvarkymą bei bausmių vykdymo sistemos sritį.

II SKYRIUS

grynųjų PINIGŲ PRIĖMIMAS IR IŠMOKĖJIMAS, KASOS DOKUMENTŲ parengimas

3.	Atsakingas asmuo:

3.1.	priimdamas grynuosius pinigus į kasą iš suimtojo (nuteistojo, išskyrus nuteistąjį arešto bausme) arba pagal SVS darbuotojo pateiktą Aktą:

3.1.1.	patikrina suimtojo (nuteistojo, išskyrus nuteistąjį arešto bausme) tapatybę pagal pateiktą asmens tapatybę patvirtinantį dokumentą arba SVS vyriausiojo specialisto budinčiajai pamainai ar jį pavaduojančio pareigūno tapatybę pagal pateiktą tarnybinį pažymėjimą;

3.1.2.	techninėmis priemonėmis patikrina gautų grynųjų pinigų autentiškumą ir tinkamumą;

3.1.3.	tinkamai užpildo AS KPO ir (ar) ne vėliau kaip per 5 (penkias) darbo dienas nuo Akto priėmimo dienos, esant suimtojo (nuteistojo, išskyrus nuteistąjį arešto bausme) prašymui konvertuoti užsienio valiutą į grynuosius pinigus ir atskaičius konvertavimo mokesčius, pervesti grynuosius pinigus į kalėjimo administruojamą asmeninę sąskaitą;

3.1.4.	registruoja KPO AS, priskirdamas pinigines lėšas konkretiems suimtiesiems (nuteistiesiems, išskyrus nuteistąjį arešto bausme);

3.2.	priimdamas grynuosius pinigus į kasą iš nuteistojo arešto bausme arba pagal SVS darbuotojo pateiktą Aktą:

3.2.1.	patikrina nuteistojo arešto bausme tapatybę pagal pateiktą asmens tapatybę patvirtinantį dokumentą arba SVS vyriausiojo specialisto budinčiajai pamainai ar jį pavaduojančio pareigūno tapatybę pagal pateiktą tarnybinį pažymėjimą;

3.2.2.	techninėmis priemonėmis patikrina gautų grynųjų pinigų autentiškumą ir tinkamumą;

3.2.3.	tinkamai užpildo AS KPO:

3.2.3.1.	iš karto esant nuteistojo arešto bausme prašymui pervesti grynuosius pinigus į kalėjimo administruojamą asmeninę sąskaitą;

3.2.3.2.	ne vėliau kaip per 5 (penkias) darbo dienas nuo Akto priėmimo dienos, esant nuteistojo arešto bausme prašymui konvertuoti užsienio valiutą į grynuosius pinigus ir atskaičius konvertavimo mokesčius, pervesti grynuosius pinigus į kalėjimo administruojamą asmeninę sąskaitą;

3.2.4.	registruoja KPO AS, priskirdamas pinigines lėšas konkretiems nuteistiesiems arešto bausme;

3.3.	išmokėdamas pinigų gavėjui grynuosius pinigus iš kasos:

3.3.1.	patikrina grynųjų pinigų gavėjo tapatybę pagal pateiktą asmens tapatybę patvirtinantį dokumentą;

3.3.2.	užpildo AS KIO;

3.3.3.	išmoka grynuosius pinigus;

3.3.4.	registruoja KIO AS, nurašydamas pinigines lėšas iš konkretaus suimtojo (nuteistojo) asmeninės sąskaitos;

3.3.5.	pasirašo KIO, patvirtindamas lėšų išmokėjimo faktą.

4.	Pinigų gavėjas, priimdamas grynuosius pinigus, įrašo gautą sumą: eurai – žodžiais, euro centai – skaitmenimis, jei gautina suma neįrašyta techninėmis priemonėmis, ir pasirašo KIO. Parašu patvirtina piniginių lėšų gavimo faktą.

5.	Jeigu grynieji pinigai išmokami pinigų gavėjui, nurodytam suimtojo (nuteistojo) prašyme, KIO tekste nurodomas (po faktinio pinigų gavėjo vardo ir pavardės) prašyme nurodyto asmens vardas, pavardė, paso arba kito asmens tapatybę įrodančio dokumento pavadinimas, išdavimo data, dokumento numeris. Prieš pinigų gavėjui patvirtinant parašu grynųjų pinigų gavimo faktą, atsakingas asmuo įrašo žodžius „Pagal suimtojo (nuteistojo) prašymą“. Pateiktas prašymas pridedamas prie KIO.

6.	KPO ir KIO pildomi tiksliai ir aiškiai parkeriu, tušinuku arba techninėmis priemonėmis. Suma žodžiais pradedama rašyti didžiąja raide eilutės pradžioje. Juose negali būti jokių trynimų, braukymų arba taisymų – net ir patvirtintų. Tokiu atveju parengiamas naujas KPO arba KIO.

7.	KPO ir KIO nurodomi dokumentai, kurių pagrindu grynieji pinigai priimami į kasą arba išmokami iš kasos.

8.	Grynieji pinigai priimami arba išmokami tik KPO ar KIO išrašymo dieną.

9.	Kai SVS vyriausiasis specialistas budinčiajai pamainai ar jį pavaduojantis pareigūnas atsakingam asmeniui atneša suimtojo pinigus savanoriškai atiduotus ar rastus kratos metu, atsakingas asmuo kartu su pareigūnų patikrina voko turinį, užpildo Aktą (1 priedas), kuriame pažymi, kad reikalingas nusikalstamą veiką tiriančio ikiteisminio tyrimo pareigūno ar prokuroro arba teismo, kurio žinioje yra byla, leidimas ir jį pasirašo. Aktą ir pinigus deda į voką, kurį užklijuoja numeruotu lipduku ir pasveria. Ant priekinės voko pusės užrašo suimtojo vardą, pavardę, voko svorį, datą ir laiką, taip pat atsakingo asmens vardą, pavardę ir pasirašo. Deda į seifą laikinam saugojimui kol bus gautas atsakymas iš nusikalstamą veiką tiriančio ikiteisminio tyrimo pareigūno ar prokuroro arba teismo, kurio žinioje yra byla.

10.	Apie iš suimtojo, atvykusio į kalėjimą, paimtus daiktus SVS viršininkas praneša nusikalstamą veiką tiriančiam ikiteisminio tyrimo pareigūnui ar prokurorui arba teismui, kurio žinioje yra byla Lietuvos Respublikos suėmimo vykdymo įstatymo 15 straipsnio 4 dalyje nustatyta tvarka.

11.	Jeigu šie daiktai nepridedami prie baudžiamosios bylos, SVS viršininkas užtikrina, kad gautas nusikalstamą veiką tiriančio ikiteisminio tyrimo pareigūno ar prokuroro arba teismo, kurio žinioje yra byla, leidimas būtų pateiktas FS ir suimtojo pinigai įrašyti į suimtojo, iš kurio jie paimti, asmeninę sąskaitą šio Aprašo 3.1 papunktyje nustatyta tvarka.

III SKYRIUS

KASOS KNYGA, GRYNŲJŲ PINIGŲ IR VERTINGŲ DAIKTŲ LAIKYMAS

12.	Kiekviename kalėjime depozitinėms lėšoms pildomos atskiros kasos knygos, KPO ir KIO numeruojami atskira eilės tvarka.

13.	Visos kasos operacijos įrašomos į kasos knygą. Kalėjimų kasos knygos pildomos AS. Jose išsaugoti visi būtinieji kasos knygos rekvizitai: data, grynųjų pinigų likutis kasoje darbo dienos pradžioje, KPO ir KIO numeriai, iš ko priimta arba kam išmokėta grynųjų pinigų suma pagal kiekvieną KPO ir KIO, bendra tą dieną gautų ir išmokėtų grynųjų pinigų suma, grynųjų pinigų likutis kasoje darbo dienos pabaigoje.

14.	Kasos knygas privaloma sudaryti 1 (vieną) kartą darbo savaitės eigoje, arba tomis dienomis, kai atliekamos kasos operacijos. Kasos knygą kiekvieno mėnesio pabaigoje sudaryti privaloma.

15.	Duomenys apie vertingus daiktus pasibaigus jų laikinojo saugojimo terminui, bet ne vėliau kaip 30 (trisdešimt) darbo dienų po paskutinės vertingų daiktų inventorizacijos, perduodami apskaitos tvarkytojui įtraukti į apskaitą kaip saugoti priimtą turtą.

16.	FS patarėjas, pasibaigus vertingų daiktų saugojimo terminui, bet ne vėliau kaip 30 (trisdešimt) darbo dienų po paskutinės vertingų daiktų inventorizacijos, teikia Teisės skyriaus vedėjui tarnybinį pranešimą dėl vertingų daiktų pripažinimo bešeimininkiu turtu procedūros pradėjimo, nurodant įtraukimo į apskaitą kaip priimtą saugoti turtą datą, ar buvo kreiptasi dėl vertingų daiktų grąžinimo ir pridedant detalų vertingų daiktų sąrašą.

17.	Grynieji pinigai ir vertingi daiktai laikomi atskiroje kasos patalpoje, seife. Pirmas raktų komplektas nuo seifo ir kasos patalpų saugomas atsakingo asmens ir antras raktų komplektas saugomas Turto valdymo skyriaus patarėjo, priskirto pagal kalėjimo veiklos adresą. Kasos patalpose turi būti įrengta signalizacija, taip pat reikalingas inventorius gryniesiems pinigams patikrinti, suskaičiuoti ir vertingiems daiktams pasverti. Į kasos patalpą galima įeiti kartu tik su atsakingu asmeniu, išskyrus ekstremalias situacijas (gaisras, pratybos ar pan.). Langai turi būti su grotomis.

18.	Atsakingas asmuo išeidamas iš kasos patalpų, patikrina, kad langai būtų uždaryti, seifas (-ai) užrakinti, įjungia signalizaciją ir užrakina kasos duris.

IV SKYRIUS

SUIMTŲJŲ (NUTEISTŲJŲ) ASMENINIŲ VERTINGŲ DAIKTŲ ir grynųjų pinigų PAĖMIMAS, SAUGOJIMAS, IŠDAVIMAS

19.	Suimtajam (nuteistajam) atvykus į bausmės atlikimo vietą, kratos metu kalėjimo SVS darbuotojas paima suimtojo (nuteistojo) priklausančius vertingus daiktus ir pinigus, sudeda į voką bei dviem egzemplioriais surašo Aktą (1 priedas).

20.	Paimti vertingi daiktai ir grynieji pinigai gali būti nufotografuojami, nuotraukos pridedamos prie Akto. Paimant banknotus akte nurodoma, kokios tai šalies banknotas (-ai), banknotų vertė vienetais, bendra jų suma ir, esant poreikiui, nurašomi banknotų serijos numeriai.

21.	Aktą (1 priedas) pasirašo suimtasis (nuteistasis) ir kalėjimo SVS atsakingas darbuotojas, priėmęs asmeninius vertingus daiktus laikinam saugojimui.

22.	SVS darbuotojas pasirašytą Aktą (1 priedas) registruoja Paimtų iš suimtųjų (nuteistųjų) asmeninių vertingų daiktų ir pinigų aktų registre DVS priemonėmis.

23.	Vienas akto egzempliorius saugomas SVS skyriuje, antrasis kartu su voke esančiais asmeniniais vertingais daiktais ir pinigais perduodamas saugoti atsakingam asmeniui.

24.	Atsakingas asmuo, priimdamas asmeninius vertingus daiktus ir grynuosius pinigus (esant suimtojo (nuteistojo) prašymui saugoti) į kasą pagal SVS darbuotojo pateiktą Aktą:

24.1.	patikrina Akte nurodytų asmeninių vertingų daiktų kiekius ir techninėmis priemonėmis patikrina gautų grynųjų pinigų autentiškumą ir tinkamumą, užsienio valiutos kiekį;

24.2.	teikia pasirašyti Aktą SVS darbuotojui, kuris parašu patvirtina asmeninių vertingų daiktų ir grynųjų pinigų perdavimo faktą atsakingam asmeniui;

24.3.	priėmęs Akte išvardytus perduodamus asmeninius vertingus daiktus ir pinigus, pasirašo patvirtindamas asmeninių vertingų daiktų ir pinigų gavimo faktą iš SVS darbuotojo;

24.4.	Aktą registruoja DVS priemonėmis NFP registre. DVS priemonėmis perduoda Aktą SVS patarėjui atsakingam įskaitos klausimais įdėti į suimtojo (nuteistojo) asmens bylą;

24.5.	vieną Akto egzempliorių perduoda SVS pareigūnui, pasirašiusiam Aktą įteikti suimtajam (nuteistajam), o kitą Akto egzempliorių kartu su asmeniniais vertingais daiktais ir pinigais paliktais saugoti kasoje sudeda į voką;

24.6.	voką užklijuoja numeruotu lipduku ir pasveria. Ant priekinės voko pusės užrašomas suimtojo (nuteistojo) vardas, pavardė, voko svoris, data ir laikas, taip pat atsakingo asmens vardas, pavardė ir parašas;

24.7.	įrašo voko (numeruoto lipduko) numerį ir svorį į suimtojo (nuteistojo) kortelę AS per vieną darbo dieną.

25.	Kasoje saugomi asmeniniai vertingi daiktai ir pinigai suimtiesiems (nuteistiesiems) išduodami DVS priemonėmis pateikus Paleidimo iš suėmimo vykdymo ar bausmės atlikimo vietos pažymėjimą arba nuteistiems išvykstant į trumpalaikę išvyką iš bausmės atlikimo vietos pateikus nustatytos formos prašymą (5 priedas).

26.	Atsakingas asmuo:

26.1.	atplėšia užantspauduotą ir sunumeruotą voką;

26.2.	išima Aktą ir sutikrina jame išvardytus asmeninius vertingus daiktus;

26.3.	parengia Perdavimo aktą ir teikia suimtajam (nuteistajam) pasirašyti;

26.4.	išduoda visus arba suimtojo (nuteistojo) prašyme nurodytus daiktus ir / ar pinigus;

26.5.	registruoja DVS priemonėmis NFP registre. Perdavimo akto egzempliorius DVS priemonėmis perduodamas SVS įdėti į suimtojo (nuteistojo) asmens bylą, kitas DVS priemonėmis perduodamas RS įteikti suimtajam (nuteistajam);

26.6.	likusius neišduotus asmeninius vertingus daiktus kartu su Aktu, Perdavimo aktu (-ais) deda į voką, kurį užklijuoja nauju numeruotu lipduku ir pasveria. Ant priekinės voko pusės užrašo nuteistojo vardą, pavardę, voko svorį, datą ir laiką, taip pat atsakingo asmens vardą, pavardę ir pasirašo;

26.7.	įrašo voko numerį ir svorį į suimtojo (nuteistojo) kortelę AS.

27.	Grįžus iš trumpalaikės išvykos nuteistųjų vertingi daiktai laikinam saugojimui nepriimami vadovaujantis Lietuvos Respublikos bausmių vykdymo kodekso ir Laisvės atėmimo vietų įstaigos vidaus tvarkos taisyklių, patvirtintų Lietuvos Respublikos teisingumo ministerijos 2022 m. gruodžio 30 d. įsakymu Nr. 1R-444 „Dėl Lietuvos Respublikos bausmių vykdymo kodekso, Lietuvos Respublikos probacijos įstatymo ir Lietuvos Respublikos suėmimo vykdymo įstatymo įgyvendinimo“ VII skyriaus nuostatomis.

28.	Suimtojo (nuteistojo) asmeniniai vertingi daiktai suimtojo (nuteistojo) giminaičiams ar kitiems asmenims perduodami tik jiems pateikus asmens tapatybę įrodantį dokumentą ir surašant duomenis į Perdavimo aktą (išdavimo datą ir numerį) perduodama Aprašo 26.1-26.5 papunkčiuose nustatyta tvarka.

29.	Perkeliant suimtąjį (nuteistąjį) iš vieno kalėjimo į kitą, paimti laikinai saugoti asmeniniai vertingi daiktai esant jo prašymui su asmens byla persiunčiami į kitą kalėjimą.

30.	Atsakingas asmuo, perduodamas asmeninius vertingus daiktus ir / ar pinigus į kitą kalėjimą:

30.1.	parengia Perduodamų vokų su suimtųjų (nuteistųjų) asmeniniais vertingais daiktais sąrašą (8 priedas), kurį registruoja DVS priemonėmis NFP registre ir perduoda kitam FS Atsakingam asmeniui dirbančiam kalėjime į kurį perkeliamas suimtasis (nuteistasis);

30.2.	duomenis apie perduotus asmeninius vertingus daiktus įrašo į suimtojo (nuteistojo) kortelę ASAS;

30.3.	Perduodamų vokų su suimtųjų (nuteistųjų) asmeniniais vertingais daiktais sąrašą kartu su voku (-ais) perduoda SVS vyriausiajam specialistui budinčiajai pamainai ar jį pavaduojančiam pareigūnui.

31.	SVS vyriausiasis specialistas budinčiai pamainai ar jį pavaduojantis pareigūnas darbuotojas Perduodamų vokų su suimtųjų (nuteistųjų) asmeniniais vertingais daiktais sąrašą kartu su voku (-ais) perduoda sąraše nurodytam atsakingam asmeniui.

32.	Perduodant ir priimant Perduodamų vokų su suimtųjų (nuteistųjų) asmeniniais vertingais daiktais sąrašą kartu su voku (-ais), privalo būti įsitikinta, kad vokai nėra pažeisti, nurodoma vokų apžiūrėjimo data ir laikas, patvirtinama parašais.

33.	Nepažeisti vokai priimami saugoti į kasą neatplėšti, duomenis apie perduotus asmeninius vertingus daiktus įrašant į suimtojo (nuteistojo) kortelę AS.

34.	Tais atvejais, kai kito kalėjimo atsakingo asmens perduotas vokas su vertingais daiktais nebuvo gautas pagal Perdavimo aktą, informuojamas FS patarėjas.

35.	Tais atvejais, kai nustatomas voko ar lipduko pažeidimas, perduodantis ir priimantis asmuo turi patikrinti voko turinį pagal Aktą ir Perdavimo aktą (-us) voke. Nustačius, kad visi daiktai yra, paimamas naujas vokas, sudedami daiktai, vokas užklijuojamas lipduku. Ant voko užrašoma kada vokas buvo patikrintas, tikrinančių asmenų pareigos, vardai, pavardės, parašai. Taip pat nurodoma, kad tikrinant voką vertingų daiktų trūkumas nebuvo nustatytas. Įrašomas voko (numeruoto lipduko) numeris ir svoris į suimtojo (nuteistojo) kortelę AS.

36.	Tais atvejais, kai nustatomas voko pažeidimas ir vertingų daiktų trūkumas, SVS vyriausiasis specialistas budinčiai pamainai ar jį pavaduojantis pareigūnas parengia tarnybinį pranešimą tyrimui pradėti teisės aktų, reglamentuojančių tarnybinių patikrinimų atlikimą, nustatyta tvarka. Tarnybinis pranešimas DVS priemonėmis nukreipiamas vadovui sprendimui priimti.

V SKYRIUS

PINIGINIŲ LĖŠŲ IR VERTINGŲ DAIKTŲ KASOJE INVENTORIZACIJA, VIDAUS KONTROLĖ

37.	Piniginių lėšų ir vertingų daiktų kasoje inventorizacija atliekama privalomai, jeigu:

37.1.	LKT likviduojama arba reorganizuojama;

37.2.	keičiasi LKT vadovas;

37.3.	keičiasi LKT apskaitos tvarkytojas;

37.4.	radus pažeistą pinigų ir vertingų daiktų kasos patalpą arba vietą;

37.5.	atsakingo asmens atostogų, ligos ar kitais atvejais;

37.6.	kitais šiame Apraše numatytais atvejais.

38.	Kasos ir vertingų daiktų inventorizacijas atlieka vadovo arba jo įgalioto asmens patvirtintos komisijos.

39.	Atsakingas asmuo negali patikėti jam priskirtų funkcijų kitiems asmenims.

40.	Jeigu atsakingas asmuo neatvyksta į darbą dėl ligos ar kitų priežasčių arba su juo nutraukiama darbo sutartis, jam patikėtus grynuosius pinigus perskaičiuoja ir sutikrina vertingų daiktų vokus vadovo ar jo įgalioto asmens įsakymu patvirtinta komisija, dalyvaujant kitam FS darbuotojui, paskirtam atlikti pinigų operacijas. Surašomas Piniginių lėšų inventorizacijos aprašas (4 priedas) ir Vertingų daiktų inventorizacijos aprašas (9 priedas), kurį pasirašo minėtieji asmenys.

Piniginių lėšų kasoje inventorizacija

41.	Grynieji pinigai kalėjimų kasose inventorizuojami vieną kartą per mėnesį, kiekvieno mėnesio paskutinę darbo dieną. Gali būti atliekamos neeilinės piniginių lėšų inventorizacijos kalėjimų kasose, atsitiktinai pasirenkant tikrinimo datą.

42.	Atsakingas asmuo:

42.1.	inventorizacijos dieną atspausdina grynųjų pinigų likučio kasoje žiniaraštį ir kartu su tos dienos KPO ir KIO pateikia komisijai;

42.2.	patvirtina Piniginių lėšų inventorizacijos apraše komisijos pateiktus duomenis;

42.3.	Piniginių lėšų inventorizacijos aprašą ne vėliau kaip kito mėnesio 2 darbo dieną pateikia apskaitos tvarkytojui, supažindindamas FS vedėją ir patarėją pagal priskirtą veiklos sritį (suimtųjų (nuteistųjų) asmeninių piniginių lėšų apskaitos, kasos, banko apskaitos tvarkymą).

43.	Komisija:

43.1.	atsakingo asmens akivaizdoje perskaičiuoja grynuosius pinigus;

43.2.	užpildo Pinigų skaičiavimo lapą (4 priedo priedas);

43.3.	sutikrina su kasos knygoje įrašyta suma;

43.4.	parengia Piniginių lėšų inventorizacijos aprašą;

43.5.	Piniginių lėšų inventorizacijos aprašą pateikia atsakingam asmeniui pasirašyti;

43.6.	pasirašo Piniginių lėšų inventorizacijos aprašą;

43.7.	perduoda pasirašytą Piniginių lėšų inventorizacijos aprašą atsakingam asmeniui pateikti apskaitos tvarkytojui, supažindinti FS vedėją ir patarėją pagal priskirtą veiklos sritį (suimtųjų (nuteistųjų) asmeninių piniginių lėšų apskaitos, kasos, banko apskaitos tvarkymą).

44.	Jeigu komisija nustato kasoje pinigų perteklių arba trūkumą, surašomas Piniginių lėšų inventorizacijos aprašas (4 priedas) ir apie tai nedelsiant, bet ne vėliau kaip kitą darbo dieną, DVS priemonėmis informuojamas FS vedėjas grynųjų pinigų trūkumo ar pertekliaus kasoje priežastims išsiaiškinti. FS vedėjas, ne vėliau kaip per 5 (penkias) darbo dienas, išsiaiškina priežastis ir nustatęs grynųjų pinigų trūkumą arba perteklių kasoje, ne vėliau kaip per 3 (tris) darbo dienas, pateikia vadovui tarnybinį pranešimą sprendimui priimti.

45.	Atsakingas asmuo, pastebėjęs įsibrovimo/įsilaužimo į kasą, pinigų ir vertingų daiktų laikymo vietą ar patalpą, požymius privalo tuoj pat informuoti vadovą, FS vadovą, Kriminalinės žvalgybos valdybos viršininką, kalėjimo viršininką, SMS budėtoją bei užtikrinti, kad iki ikiteisminio tyrimo pareigūno atvykimo niekas nepatektų į patalpą ir būtų apsaugota galima įvykio vieta. Nustačius, jog buvo padaryta nusikalstama veika ir pradėtas ikiteisminis tyrimas, inventorizacija atliekama tik gavus ikiteisminio tyrimo pareigūno leidimą. Inventorizacijai atlikti suformuojama nauja komisija arba ją atlieka jau sudaryta esanti komisija. Patikrinimas įforminamas Piniginių lėšų inventorizacijos ir Vertingų daiktų inventorizacijos aprašu, kuris perduodamas ir saugomas FS.

Vertingų daiktų kasoje inventorizacija

46.	Vertingi daiktai kalėjimų kasose inventorizuojami vieną kartą per ketvirtį, kiekvieno ketvirčio paskutinę darbo dieną.

47.	Atsakingas asmuo pateikia komisijai:

47.1.	AS suformuotą Suimtųjų (nuteistųjų), turinčių vertingų daiktų, sąrašą, kuriame nurodyta:

47.1.1.	suimtojo (nuteistojo) vardas, pavardė;

47.1.2.	voko numeris ir svoris;

47.1.3.	vertingų daiktų saugojimo termino pradžios data;

47.2.	saugomų kasoje vertingų daiktų vokus.

48.	Atlikus inventorizaciją, su vertingų daiktų inventorizacijos rezultatais, ne vėliau kaip per 2 darbo dienas, supažindina FS vedėją ir patarėją pagal priskirtą veiklos sritį (suimtųjų (nuteistųjų) asmeninių piniginių lėšų apskaitos, kasos, banko apskaitos tvarkymą).

49.	Komisija:

49.1.	neatplėšiant vokų sveria suimtųjų (nuteistųjų) vertingus daiktus;

49.2.	sutikrina suimtojo (nuteistojo) vardą, pavardę, lipduko ant voko numerį ir voko svorį ir įrašo į Vertingų daiktų inventorizacijos aprašą (9 priedas);

49.3.	Vertingų daiktų inventorizacijos aprašą pateikia atsakingam asmeniui pasirašyti;

49.4.	pasirašo Vertingų daiktų inventorizacijos aprašą;

49.5.	pateikia pasirašytą Vertingų daiktų inventorizacijos aprašą atsakingam asmeniui supažindinti FS vedėją ir patarėją pagal priskirtą veiklos sritį (suimtųjų (nuteistųjų) asmeninių piniginių lėšų apskaitos, kasos, banko apskaitos tvarkymą).

50.	Tais atvejais, kai nustatomas voko ar lipduko pažeidimas, komisija iš karto atlieka jų inventorizaciją pagal Aktą ir Perdavimo aktą (-us) voke ir užpildo Inventorizacijos aprašo Pažeisto voko patikrinimo aktą (9 priedo 1 priedas). Voke esančius daiktus gali liesti tik komisijos narys, dėvintis vienkartines pirštines.

51.	Tais atvejais, kai nustatomas voko ar lipduko pažeidimas, komisija turi patikrinti voko turinį pagal Aktą ir Perdavimo aktą (-us) voke. Užpildyti vertingų daiktų Inventorizacijos aprašo Pažeisto voko patikrinimo aktą (9 priedo priedas). Nustačius, kad visi daiktai yra, paimamas naujas vokas, sudedami daiktai, vokas užklijuojamas nauju lipduku. Ant voko užrašoma kada vokas buvo patikrintas, tikrinančių asmenų pareigos, vardai, pavardės, parašai. Taip pat nurodoma, kad tikrinant voką vertingų daiktų trūkumas nebuvo nustatytas. Įrašomas voko (numeruoto lipduko) numeris ir svoris į suimtojo (nuteistojo) kortelę AS.

52.	Komisijai nustačius vertingų daiktų trūkumus, komisijos pirmininkas privalo nedelsiant techninėmis ryšio priemonėmis (telefonu ir DVS priemonėmis) informuoti vadovą, FS vadovą, Kriminalinės žvalgybos valdybos viršininką, kalėjimo viršininką, SMS budėtoją.

53.	Komisijos narys, dėvintis vienkartines pirštines, į naują voką sudeda pažeistą voką ir rastus vertingus daiktus kartu su užpildytu ir komisijos narių pasirašytu Vertingų daiktų inventorizacijos aprašo Pažeisto voko patikrinimo aktu (9 priedo 1 priedas). Vokas užklijuojamas numeruotu lipduku, ant voko užrašoma „TYRIMUI“, data, tikrinančių asmenų pareigos, vardai, pavardės, parašai. Komisijos pirmininkas užpildo Pareiškimą dėl ikiteisminio tyrimo pradėjimo (12 priedas) DVS priemonėmis pasirašo ir nukreipia Kriminalinės žvalgybos valdybos Ikiteisminio tyrimo skyriui tolimesniems veiksmams atlikti. Vokas atiduodamas atsakingam asmeniui perduoti tyrimą atliekančiam pareigūnui.

Vidaus ir finansų kontrolė

54.	Vidaus kontrolės tikslas – užtikrinti, kad grynieji pinigai būtų apsaugoti nuo sukčiavimo, iššvaistymo, pasisavinimo, neteisėto naudojimo ir kitų neteisėtų veikų.

55.	Aktualių komisijų sudarymo ar atnaujinimo kontrolę vykdo FS vedėjas.

56.	Atsakingas asmuo atlikdamas einamąją finansų kontrolę:

56.1.	iš karto patikrina kasos dokumentų turinį, gaunamus grynuosius pinigus, vertingus daiktus ir užtikrina, kad KPO ir KIO būtų užpildyti be klaidų ir pasirašyti jo akivaizdoje;

56.2.	kartą per ketvirtį pateikia FS patarėjui užpildytą klausimyną (7 priedas).

57.	FS patarėjas atlikdamas einamąją finansų kontrolę vieną kartą per mėnesį patikrina:

57.1.	kad kasos knygos būtų sudaromos ne rečiau kaip kartą per savaitę arba tomis dienomis, kai atliekamos kasos operacijos, ir kiekvieno mėnesio pabaigoje;

57.2.	kad kasos knygoje užregistruotos operacijos būtų teisingai ir laiku atvaizduotos piniginių lėšų judėjimo apskaitos registre. Atrankos būdu patikrinama skirtingų kalėjimų 10 proc. pirminių kasos dokumentų įrašų. Nustačius pirminių kasos dokumentų įrašų neatitikimų atrankos būdu patikrinama papildomai tų kalėjimų 15 proc. pirminių kasos dokumentų įrašų. Pakartotinai nustačius pirminių kasos dokumentų įrašų neatitikimų, atliekamas tų kalėjimų visų pirminių kasos dokumentų įrašų patikrinimas;

57.3.	kasos operacijų apyvartos ir likučių AS sutapimas su likučiais FABBIS;

57.4.	kad kasos lėšų judėjimo duomenys būtų laiku pateikti apskaitos tvarkytojui duomenų įvedimui į FABIS. Pasibaigus mėnesiui, per 2 (dvi) darbo dienas, pateikia apskaitos tvarkytojui pažymas apie įplaukas ir išlaidas kalėjimų kasose;

57.5.	užsienio valiutos konvertavimo mokesčio įtraukimo į AS ir išlaidų priskyrimo konkrečiam nuteistajam teisingumą;

57.6.	ar pagal Akte nurodytą nuteistojo prašymą grynieji pinigai įrašyti į jo asmeninę sąskaitą;

57.7.	patikrina ar teisingai nuskaičiuotas komisinis mokestis iš nuteistųjų asmeninių lėšų sąskaitos, kuriems išmokėti grynieji pinigai, vykstant į trumpalaikes išvykas kaip numatyta Suimtųjų (nuteistųjų) asmeninių piniginių lėšų apskaitos tvarkos apraše;

57.8.	FS patarėjas atlikdamas einamąją finansų pateikia FS vedėjui Kasos veiklos ataskaitą (10 priedas).

58.	FS vedėjas, atlikdamas paskesniąją finansų kontrolę, ne rečiau kaip kartą per 2 (du) mėnesius informuoja kanclerį apie depozitinių lėšų neatitikimus kasose, nustatytus pažeidimus ar kitus trūkumus, pateikdamas Neatitikimų kasose ataskaitą (11 priedas).

59.	Atsakingas asmuo materialiai atsako už visų jo priimtų grynųjų pinigų ir vertingų daiktų saugumą ir visus nuostolius, kuriuos LKT gali patirti tiek dėl sąmoningų jo veiksmų, tiek dėl netinkamo arba nesąžiningo pareigų vykdymo.

VI SKYRIUS

BAIGIAMOSIOS NUOSTATOS

60.	Šis aprašas taikomas suimtiesiems (nuteistiesiems), jų artimiesiems ir kitiems asmenims.

61.	LKT valstybės tarnautojai, statutiniai pareigūnai, darbuotojai, dirbantys pagal darbo sutartis, pastebėję Aprašo reikalavimų pažeidimus, privalo informuoti FS vedėją.

62.	LKT valstybės tarnautojai, statutiniai pareigūnai, darbuotojai, dirbantys pagal darbo sutartis, pasiūlymus dėl šio Aprašo teikia kancleriui.

63.	Aprašas keičiamas, papildomas arba pripažįstamas netekusiu galios vadovo arba jį pavaduojančio asmens įsakymu, pasikeitus Lietuvos Respublikos teisės aktams, darbo organizavimui LKT ar esant poreikiui.

_____________________________